Na temelju Odluke o raspisivanju Javnog poziva i načinu raspodjele raspoloživih sredstava iz Proračuna Grada Pule-Pola za 2022. godinu namijenjenih financiranju programa, projekata, manifestacija i aktivnosti od interesa za opće dobro koje provode udruge i ostale neprofitne organizacije na području Grada Pule – Pola u 2022. godini KLASA:500-02/22-01/1, URBROJ:2163-7-06-0381-22-46, Gradonačelnik Grada Pule-Pola dana 29. kolovoza 2022. godine raspisuje

**JAVNI POZIV**

**za financiranje programa, projekata, manifestacija i aktivnosti od interesa za opće dobro koje provode udruge i ostale neprofitne organizacije**

**na području Grada Pule - Pola**

**u 2022. godini**

**I.**

Grad Pula-Pola poziva udruge i ostale neprofitne organizacije koje su programski usmjerene na rad u područjima naznačenim u ovom Javnom pozivu da se prijave za financijsku podršku programima, projektima, manifestacijama, aktivnostima od interesa za opće dobro a koje pridonose razvoju prioritetnog područja SOCIJALNA SKRB I ZDRAVSTVO.

**II.**

Udruge se sukladno ovom Pozivu mogu prijaviti za trogodišnju financijsku podršku institucionalnom i organizacijskom razvoju udruge ako provode programe, projekte, manifestacije i aktivnosti koje doprinose provođenju mjera 2., 3. i 4. u Prioritetnom području 3. Osobe s invaliditetom i djeca s teškoćama u razvoju iz „*Operativnog plana aktivnosti za socijalnu podršku i zdravlje Grada Pule – Pola za razdoblje 2020.-2021. godine.*

**III.**

Financijska sredstva koje Grad dodjeljuje putem ovog Poziva odnose se na aktivnosti koje će se provoditi u kalendarskoj godini za koju se Poziv raspisuje (2022. godina).

**IV.**

Financijska sredstva za trogodišnje financijske podrške institucionalnom i organizacijskom razvoju planiraju se za razdoblje od tri godine (2022., 2023., 2024.), a eventualno financiranje ugovara se na godišnjoj razini. S organizacijama kojima se odobrava trogodišnja podrška zaključuju se ugovori o financiranju svake godine nakon vrednovanja prethodnog razdoblja.

Nastavak financiranja višegodišnjih programa i podrške institucionalnom i organizacijskom razvoju i iznos potpore u narednoj godini ovisi o rezultatima praćenja i vrednovanja aktivnosti realiziranih u okviru tog programa u tekućoj godini, o čemu odluku donosi pročelnik nadležnog upravnog tijela, sukladno podnesenim izvješćima, a odgovarajuće odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge i u skladu s Pravilnikom o financiranju programa i projekata od interesa za opće dobro koje provode udruge na području Grada Pula-Pola.

**V.**

Pravo prijavljivanja na ovaj Poziv imaju udruge i ostale neprofitne organizacije civilnog društva koje obavljaju djelatnost iz područja naznačenog u ovom Pozivu a koje ispunjavaju sljedeće uvjete:

1. upisane su u Registar udruga ili drugi odgovarajući registar
2. upisane su u Registar neprofitnih organizacija
3. svojim statutom su se opredijelile za obavljanje djelatnosti koje su predmet financiranja sukladno ovom Pozivu
4. imaju uredno ispunjene obveze iz svih prethodno sklopljenih ugovora o financiranju iz proračuna Grada Pule-Pola,
5. protiv prijavitelja, odnosno osobe ovlaštene za zastupanje udruge i voditelja projekta/programa ne vodi se kazneni postupak i nije pravomoćno osuđen/a za prekršaj određen člankom 48. st. 2. alinejom c) Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ br. 26/15, 37/12.), odnosno pravomoćno osuđen/a za počinjenje kaznenog djela određenog člankom 48. stavkom 2. alinejom d) Uredbe
6. imaju uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima
7. imaju utvrđen način javnog objavljivanja programskog i financijskog izvješća o radu za proteklu godinu (mrežne stranice udruge ili drugi prikladan način)
8. imaju zadovoljavajuće organizacijske kapacitete i ljudske resurse za provedbu projekta/programa.

Pravo prijave na Poziv nemaju:

1. udruge, ogranci, podružnice i slični ustrojbeni oblici udruga/ustanova i ostalih neprofitnih organizacija koje nisu upisane u Registar udruga, odnosno u drugom odgovarajućem registru i u Registru neprofitnih organizacija
2. prijavitelji čiji rad/djelatnost nije vezana uz prioritetna područja ovog Poziv
3. prijavitelji koji su nenamjenski trošili prethodno dodijeljena sredstva iz javnih izvora
4. udruge i ostale neprofitne organizacije koje su u stečaju
5. prijavitelji koji imaju dugovanja prema proračunu Grada Pule-Pola
6. udruge i ostale neprofitne organizacije čiji je jedan od osnivača politička stranka
7. prijavitelji koji nisu podnijeli valjana izvješća o izvršenim programima financiranim iz proračuna u prethodnim godinama u za to određenom roku
8. prijavitelji koji nisu uredno ispunili obveze iz svih prethodno sklopljenih ugovora o financiranju iz proračuna Grada
9. udruge i druge neprofitne organizacije na koje se primjenjuje Zakon o udrugama (NN 74/14) koje nisu uskladile svoje statute sa spomenutim Zakonom.

**VI.**

Planirana vrijednost Javnog poziva, najniži i najviši iznos sredstava, očekivani broj ugovora i rok za podnošenje prijava određuje se kako slijedi:

|  |  |  |  |  |  |
| --- | --- | --- | --- | --- | --- |
| **Područje** | **Iznos financijskih sredstava** **u kn** | **Najniži iznos sredstava koji se može prijaviti i ugovoriti po pojedinoj prijavi** | **Najviši iznos sredstava koji se može prijaviti i ugovoriti po pojedinoj prijavi** | **Očekivani broj ugovora** | **Rok za podnošenje prijava do** |
| **SOCIJALNA SKRB I ZDRAVSTVO Upravni odjel za društvene djelatnosti i mlade** |  |
| Podrška institucionalnom i organizacijskom razvoju udruga i neprofitnih organizacija | 90.000,00 kn | 10.000,00 | 30.000,00 | 3 | 29.09.2022. |

**VII.**

Udruga podnosi prijavu Upravnom odjelu za društvene djelatnosti i mlade.

**VIII.**

Prijave se dostavljaju isključivo na propisanim obrascima, koji su zajedno s Uputama za prijavitelje, popisom obveznih priloga koji se prilažu prijavi, dostupni na mrežnoj stranici Grada [www.pula.hr](http://www.pula.hr) u rubrici Natječaji i nadmetanja <https://www.pula.hr/hr/rad-gradske-uprave/natjecaji-i-nadmetanja/> i<https://www.pula.hr/hr/uprava/upravni-odjeli-i-sluzbe/upravni-odjel-za-drustvene-djelatnosti-i-mlade/zahtjevi/>

Obrasci prijave obvezno se popunjavaju na računalu. Prijave na Javni poziv, sa svim obveznim prilozima, prijavitelj podnosi u PDF formatu te obvezno dostavlja elektroničkim putem na službenu e-mail adresu Grada pisarnica@pula.hr . U naslovu e-maila mora biti naznačeno: „Javni poziv – udruge (s naznakom socijalna skrb i zdravstvo)

Grad Pula-Pola može zatražiti od prijavitelja dostavu dokumentacije i u izvorniku.

**IX**.

Prijave koje nisu dostavljene u roku određenom ovim Javnim pozivom i koje nisu sačinjene

sukladno ovom Javnom pozivu i Uputama za prijavitelje neće se razmatrati.

**X.**

Po isteku roka za podnošenje prijava po Javnom pozivu, Povjerenstva za pripremu i provedbu

postupka te provjeru ispunjavanja propisanih (formalnih) uvjeta pristupit će postupku ocjene

ispunjavanja propisanih (formalnih) uvjeta poziva.

U postupku provjere ispunjavanja formalnih uvjeta poziva provjerava se:

- je li prijava dostavljena na pravi Javni poziv i u zadanom roku

- jesu li dostavljeni, potpisani i ovjereni svi obvezni obrasci

- je li dostavljena sva obvezna popratna dokumentacija

- je li zatraženi iznos sredstava unutar financijskih pragova postavljenih u Javnom pozivu

- jesu li prijavitelj i partnerske organizacije prihvatljivi sukladno Uputama za prijavitelje (ako

je primjenjivo)

- jesu li ispunjeni drugi propisani uvjeti Javnog poziva.

Prijave koje nisu ispunile formalne uvjete odbit će se iz razloga ne ispunjavanja propisanih

formalnih uvjeta Poziva.

Sve udruge čije prijave budu odbijene iz razloga ne ispunjavanja propisanih (formalnih) uvjeta, o toj činjenici bit će obaviještene u roku od 8 dana od dana donošenja odluke, nakon čega imaju narednih 8 dana od dana prijema obavijesti podnijeti prigovor pročelnici Upravnog odjela za društvene djelatnosti i mlade koja će u roku od 8 dana od primitka prigovora odlučiti o istome.

U slučaju prihvaćanja prigovora od strane pročelnika/ce nadležnog upravnog tijela Grada,

prijava će biti upućena u daljnju proceduru na stručno ocjenjivanje, a u slučaju neprihvaćanja

prigovora prijava će biti odbijena o čemu će biti obaviještena udruga koja je prigovor podnijela.

Odluka kojom je odlučeno o prigovoru je konačna.

**XI.**

Prijave koje su ispunile formalne uvjete upućuju se u daljnju proceduru, na stručno ocjenjivanje Povjerenstvu za ocjenjivanje prijava koje razmatra i ocjenjuje samo one prijave koje su ispunile formalne uvjete Poziva.

**XII.**

Odluku o dodjeli financijskih sredstava donosi Gradonačelnik, uzimajući u obzir sve utvrđene

činjenice i mogućnosti proračuna.

Odluka se objavljuje na mrežnim stranicama Grada Pule-Pola www.pula.hr

Sa svim prijaviteljima kojima su odobrena financijska sredstva Grada će potpisati ugovor o

financiranju najkasnije 20 dana od dana donošenja Odluke o dodjeli financijskih sredstava.

**XIII.**

Prije potpisivanja Ugovora, temeljem Odluke o dodjeli financijskih sredstava, od udruge koja

ostvaruje pravo na financijska sredstva nadležni Odjel zatražit će dostavu:

- revidiranog obrasca proračuna

- dodatnu dokumentaciju koju utvrdi nadležni Odjel.

**XIV.**

Prijavitelji koji su nezadovoljni Odlukom o dodjeli financijskih sredstava imaju pravo podnijeti prigovor u roku 3 dana od dana dostave pisane obavijesti o nefinanciranju.

Prigovor se može podnijeti na natječajni postupak. Prigovor koji se ne odnosi na natječajni

postupak, nadležno upravno tijelo će odbaciti.

Prigovor ne odgađa izvršenje Odluke i daljnju provedbu postupka po Javnom pozivu.

**XV.**

Sva pitanja vezana uz ovaj Javni poziv mogu se postaviti slanjem upita u roku i na adresu elektronske pošte naznačene u Uputama za prijavitelje.

U svrhu osiguranja ravnopravnosti svih potencijalnih prijavitelja, Grad Pula-Pola ne može

davati prethodna mišljenja o prihvatljivosti prijavitelja, partnera, aktivnosti ili troškova

navedenih u prijavi.

**XVI.**

Postupak zaprimanja i pregleda dostavljenih prijava, procjena prijava, donošenje Odluke o

dodjeli financijskih sredstava, podnošenje prigovora, ugovaranje, postupanje s dokumentacijom kao i indikativni kalendar provedbe Poziva opisani su u Uputama za prijavitelje na Javni poziv.

Obrasci prijave na javni poziv, popis priloga koji se prilažu prijavi te upute za prijavitelje objavljeni su na mrežnoj stranici Grada Pule-Pola <https://www.pula.hr/hr/uprava/upravni-odjeli-i-sluzbe/upravni-odjel-za-drustvene-djelatnosti-i-mlade/zahtjevi/>

Napomena:

Svi kandidati i njihovi partneri podnošenjem prijave daju svoju suglasnost Gradu Puli-Pola da u njoj navedene osobne podatke prikuplja i obrađuje u svrhu prikupljanja i financiranja programa, projekata, manifestacija i aktivnosti od interesa za opće dobro koje provode udruge i ostale neprofitne organizacije na području Grada Pule - Pola u 2022. godini, te da ih može koristiti u svrhu uplate odobrenih financijskih sredstava, kontaktiranja i objave na internetskim stranicama i/ili u javnom glasilu Grada Pule-Pola. Prava prijavitelja i postupanje u odnosu na njegove osobne podatke objavljena su na <http://www.pula.hr/hr/rad-gradske-uprave/gdpr/>

**GRAD PULA-POLA**